
Ischri a di Worl 


Di ischri a di worl a di rekaadid memri a di expiiriens, roun di worl, a Homo sapiens. Ienchent yuuman 
ischri taat wid di invenshan, a difrent difrent paat a di ort, a raitin, we mek di biesis fi kip memri an spred an 
gruo nalij. Yuuman ischri maak wid, likl bai likl muo diskovri an invenshan, an tu bai kwantom liip- 
paradaim shif, revaluushan, we mek op iipak ina di matiirial an spirichal evaluushan a yuumankain. 

Wan a di iipak dem bout we wi a taak a di taat a di Agrikolchral Revaluushan. Bitiwix 8,500 an 7,000 BCE, 
ina di Fertile Crescent, yuuman taat fi riez an gruo animal an plaant-agrikolcha. Dis spred gaa niebarin 
riijan, an divelop bai iteselft ina difrent riijan, til muos Homo sapiens liv laif az faama ina pormanet 
seklment centa pan som mieja badi a waata. Demya kamyuuniti ya jain-op uova taim fi mek biga an biga 
yuunit, a di siem taim wid di evaluushan a muo ifishent wie fi go frahn plies to plies. 

Di siefti an prodoktiviti we faamin provaid mek di kamyuuniti expan. Exchra fuud mek divizhan a lieba 
pasibl, di krieshan a di opa klaas, an di divelopment a siti an so, a sivilaizieshan. Chuu yuuman sosaiyati 
wehna get so komplex, di niid fi wahn sistim a akountin kom bout; an frahn dis nou, raitin ivalv. Nof riijan 
kyahn kliem se dem a di kriegl a sivilaizieshan kaa raitin divelop ina sevral siti roun di ort. 

Sivilaizieshan divelop pan di bangk a riva. Bai di taim a 3,000 BCE dem kom bout ina Mesopotamia ("lan 
bitwiin di riva dem" Euprates an Tigris), pan di bangk a di Nail, ina di Indus Riva Vali a India, an langsaid di 
big riva dem ina Chaina. 

Dis ischri a di Uol Worl divaid op ina Antikwiti (ina di Ienchent Nier Iis, di Meditarienian biesn a Klasikal 
Antikwiti, Ienchent Chaina, Inechent India, up to bout di 6t senchri); di Migl Iej, fram bout di 6t tu di 15t 
senchri; di Orb Madorn piiriad, wid di Yuropian Renasaans, frahn di 16t senchri tu bout 1780; an di Madorn 
piiriad, frahn di Iej a Enlaitnment an di Indoschrial Revaluushan, we taat ina 1750, tu nou. 


Richriiv frahn "https://jam.wikipedia.org/w/index.php?title=lschri_a_di_Worl&oldid=14231" 


Dis piej laas madifai pahn 3 Juun 2016, a 05:07 

Tex avielobl anda di Creative Commons Attribution-ShareAlike License adishanal toermz maita aplai. Si Toermz a 
Yuus fi ditiel. 





